runetrust/blame-folketinget-dk huggingface dataset:
Ebbe Kalnæs (CD), 2000-03-22:
Altså når man en gang imellem kommer ud dér, hvor man har brugt sin stramme lovgivning til at sige, at nu skal der være noget her og ikke dér, så er folk da dér, hvor det skal være, vældig godt tilfredse, og dér, hvor det ikke skal være, har de det mindre godt med det.
Orla Hav (S), 2016-02-23:
Gældende lov imødekommer ikke kravene, der stilles til landskabelige hensyn i udvindingsaffaldsdirektivet, og derfor bemyndiges ministeren til at ændre miljøbeskyttelsesloven, sådan at Danmark kan udbedre denne mangel og efterleve vores direktivforpligtelser.
Mikkel Bjørn (DF), 2024-04-03:
Jeg ved det ikke, men det kunne jo godt have noget at gøre med, at hvis der er så mange flere af de voldsomme sager, altså de sager, hvor man tænker, at det virkelig er gået over grænsen med trusler, vold, chikane og alle de her ting, så blegner de ting lidt, der tidligere ville blive noteret som sager, og så bliver de derfor ikke dokumenteret eller skrevet ned eller noget andet, altså fordi omfanget af de voldsomme sager er steget så meget.
Mogens Lykketoft (S), 2000-12-14:
Det er ikke en oplysning, der indeholder noget, som nogen som helst kan bruge til noget som helst i en politisk debat, og derfor vil jeg heller ikke bruge det til noget som helst andet end at understrege meningsløsheden i at anvende dette argument imod regeringen ved selv at sige: Fra 1982 til 1993 steg skatterne med 232,5 mia. kr. Æh, bæh, buh, det var bare mere!
Pernille Blach Hansen (S), 2004-10-06:
Det vil jeg faktisk tro kunne være i ministerens egen interesse, vel at mærke hvis ikke ministeren godt ved, at de tal, ministeriet har, måske er så vel kreative, at skal der ses helt klart på det, så er der nok gennem de sidste 3 år tilført flere penge alt i alt, men der er kommet så mange flere elever, at det pr. hver elev svarer til en besparelse, der reelt giver omkring de 1,4 mia. kr., som Erhvervsrådet også siger.
Lars Løkke Rasmussen (V), 2016-02-09:
Tværtimod – tværtimod! – forsøger vi nu at sætte gang i en længerevarende proces med arbejdsmarkedets parter, hvor vi forhåbentlig kan opbygge den tillid, der gør, at vi kan løse, ikke bare ét, men flere vigtige samfundsmæssige problemer.
Flemming Hansen (KF), 2000-12-12:
Det er rigtigt, at generationsskifte er et meget stort problem, men jeg garanterer for, at det bliver fremskyndet med den ændring af lukkeloven, som hr. Morten Helveg Petersen vel i virkeligheden mere end nogen anden i denne sal er talsmand for, for jeg ved jo, at Socialdemokratiet ville ikke gøre det.
Peder Hvelplund (EL), 2019-04-04:
Så kunne det jo for en udenforstående godt være svært at forstå, hvorfor det kun gælder for de statslige skove, men ikke for de private skove, især når det så også er sådan, at forskerne faktisk peger på, at de arealer, der er bedst eget til at skabe meget biodiversitet, faktisk er i de private skove.
Morten Messerschmidt (DF), 2020-01-31:
Altså, lige så længe der er en global efterspørgsel på olie, skal vi selvfølgelig sørge for, at vores gode, grønne CO 2 -lavintensive olie og gas er til stede på verdensmarkedet, for ellers har vi ikke råd til at lave de her nødvendige omstillinger.
Carina Christensen (KF), 2008-12-04:
Jeg kan i hvert fald bare sige, at den daværende danske kulturminister tilbage i 2002 tog kontakt til de antikvariske myndigheder i Sverige for at indlede en dialog om det her, og der havde svenskerne helt klart det synspunkt, at man ikke skal begynde at tilbagelevere de ganske mange kulturgenstande, som de svenske hære i 1600-tallets krige bragte hjem som krigsbytte, fordi konsekvenserne af sådan en tilbagelevering ganske enkelt ville være uoverskuelige, for hvornår skulle man i givet fald stoppe?
Morten Østergaard (RV), 2009-03-13:
Var det ikke rimeligt og fornuftigt at gøre det på den måde, at hvis politiet efter at have fået en kendelse på en person til at aflytte alle den persons telefoner og telefonnumre får brug for at aflytte yderligere personer, så skal man inden for 24 timer sørge for at få en kendelse på det, altså noget, som fuldstændig er sidestillet med den helt almindelige domstolskontrol?
Karen Hækkerup (S), 2006-10-26:
Jeg synes i virkeligheden, det er lidt trist, at der i ordførertalen blev lagt så megen vægt på at tale om USA, og hvad man kan risikere, når Retsplejerådet selv faktisk nævner, at der overhovedet ikke bliver lagt op til, at den materielle ret skal ændres, og hvorfor i alverden skulle Danmark i øvrigt komme ud i sådan nogle sager, som man ser i USA?
Else Winther Andersen (V), 1998-01-16:
Hvilken garanti er der for, at man ikke efter sådan et forsøg, der ellers er fint nok, stiller de samme krav til alle folkehøjskoler, så vi fra statens side er helt sikker på, at vi kan styre dem, og så er vi helt sikker på, at vi ved, hvordan indholdet er?
Kirsten Brosbøl (S), 2005-06-15:
Men er det ikke korrekt, at man også godt kunne se på situationen den anden vej rundt, nemlig at der er nogle af de her unge mennesker, som er i gang med en erhvervsuddannelse, som er blevet stoppet midt i deres uddannelse, fordi de ikke har kunnet få en praktikplads?
Claus Hjort Frederiksen (V), 2008-11-19:
Ja, det gør vi jo bl.a. ved at sikre, at jobnet er den fælles basis, som kommunerne har at arbejde på, sådan at man, hvis man er ledig i Svendborg, kan se, hvilke ledige job der er i Otterup, i Fredericia, i Frederikshavn, i Gilleleje eller i Nakskov.
Carsten Bach (LA), 2019-03-28:
Billederne fra tragedien »Scandinavian Star« står stadig meget tydeligt for os alle og er jo i den grad forfærdelige den dag i dag og kan nok nærmest ikke betegnes som andet for mange efterladte end et åbent sår og, hvad der også er blevet nævnt af flere andre ordførere, som en sort plet på dansk retshistorie.
Martin Lidegaard (RV), 2002-11-05:
Jeg har klart forstået vores drøftelser sådan, at vi selvfølgelig ønsker et offensivt udspil, og det kunne være spændende at høre lidt om, hvorvidt Venstre er enig i det - det går jeg ud fra, de er - men også, hvordan vi skal gøre det.
Pernille Skipper (EL), 2018-05-17:
Det fremgår ikke helt, om det er noget, Dansk Folkeparti faktisk anser som værende et problem, eller om Dansk Folkeparti synes, at det er okay, at kvinder i snit tjener cirka 15 pct. mindre end mænd, og at der er ca. 6 pct. forskel i løn for det samme arbejde og op imod 30 pct. forskel mellem faggrupper, som faktisk har den samme uddannelseslængde.
Gudrun Laub (V), 2002-10-08:
Nej, mit ærinde er ikke, om man skal afpasse hele sit liv efter, hvad der står af skilte, og hvad der er bestemt af grænser, men at man skal se sig for, når man kører ude i trafikken, man skal se, hvor man kører, og man skal sørge for selv at have fuldt herredømme over situationen.
Rosa Lund (EL), 2021-02-25:
Vi skal have sikret, at man skal kunne klare sig igennem vores systemer uden juridisk bistand, og hvis det ikke kan lade sig gøre, må vi drøfte, hvordan vi finansierer, at borgere har ret til betalt juridisk bistand i alle forvaltningsretlige sager, ikke kun dem, der handler om ejendom.
Hans Christian Schmidt (V), 2005-05-17:
Jeg vil også sige, at som omtalt sker tabene ved økonomisk sammenbrud jo i landbruget normalt først typisk, efter at de første 5 år er gået, og hvis det om 5-10 år går rigtig skidt for landbrugserhvervet, kan udvidelsen af YJ-ordningen bliver dyr for staten, nøjagtig som hr. Kristen Touborg sagde, men går det fortsat godt, vil staten ikke lide tab på låneforhøjelsen.
Søren Søndergaard (EL), 2003-04-08:
Der ligger en stor diskussion om, hvorvidt der var et mandat til krigsførelsen, men selv hvis man tager 1441 som udgangspunkt, så var det et mandat til at afvæbne Saddam Hussein; det var jo ikke et mandat til at gennemføre en besættelse af landet eller indsætte en overgangsadministration, som formentlig en del af de her genopbygningspenge skal kanaliseres igennem.
Jann Sjursen (KRF), 2000-05-03:
Vi vil i forbindelse med udvalgsarbejdet bore lidt nærmere i spørgsmålet om, hvorvidt det reelt er nødvendigt at ajourføre og supplere 1929-konventionen i forhold til at beskytte euroen mod falskmøntneri i Danmark, uanset om vi selv i forbindelse med folkeafstemningen den 28. september i år måtte beslutte os for at tiltræde ØMU'ens tredje fase og dermed også indføre euroen som gangbar mønt i Danmark.
Henning Hyllested (EL), 2016-03-29:
Og jeg er også glad for, at der trods alt hos justitsministeren ligger en erkendelse af, at det her nok har taget lige lovlig lang tid, og det er jo det, der har været med til at skabe de frustrationer, som er opstået blandt chauffører og vognmænd og taxiselskaber i det hele taget udeomkring.
Per Clausen (EL), 2006-11-16:
Det andet er, om hr. Torsten Schack Pedersen mener, at den mest fornuftige måde at skabe mere uddannelse og forskning på et højere kvalitetsmæssigt niveau på, er ved at påføre institutionerne store ekstraudgifter i forbindelse med fusioner uden at sikre, at de udgifter bliver finansieret på anden måde, end ved at pengene bare skal tages fra den almindelige drift.
Jesper Langballe (DF), 2004-02-17:
Kunne man ikke forestille sig, for nu at blive ved den detalje med dronningerunderne, at netop det, at det ikke blot er en folketingsformand, men at det er den dronning eller den konge, som repræsenterer den samhørighed og dermed også den stil, der står for at modtage partiernes formænd og høre forslag til, hvem der skal danne regering, bevirker, at der er en orden på tingene, der ellers ikke ville have været?
Bertel Haarder (V), 2005-12-07:
Nu er forhandlingerne jo ikke startet endnu, men jeg vil gerne forsikre hr. Kim Mortensen om, at regeringen bl.a. er inspireret af det udmærkede arbejde, der gøres på visse 10.-klassescentre, som allerede har brobygning, og på visse efterskoler, som allerede har brobygning.
Helle Thorning-Schmidt (S), 2007-10-04:
Jeg kan bare nævne noget af det, som regeringen har foreslået: akkreditering på sundhedsområdet, akkreditering på det sociale område, akkreditering af dagtilbud, offentliggørelse af produktivitetsmålinger på sygehusene, årlige medarbejderudviklingssamtaler - mange af dem - og indgåelse af forældreaftaler i daginstitutionerne.
Martin Lidegaard (RV), 2015-02-03:
Vi vil fastholde en høj dansk udviklingsbistand, dels for at bekæmpe fattigdom, dels for at have råd til at lave de offensive indsatser over for de nye vækstøkonomier for netop at styrke myndighedssamarbejdet, for yderligere at kunne sætte danske fingeraftryk på værdipolitikken i udlandet, Det Arabiske Initiativ, støtte til Ukraines unge mediefolk, som gerne vil komme med mere sandfærdige fremstillinger af det, der foregår i Ukraine, end der er i dag, osv. osv.
Knud Erik Kirkegaard (KF), 2004-05-05:
Fru Birthe Skaarup har vistnok tidligere i en kort bemærkning gjort rede for nogle af de statslige initiativer, der med stor succes har været taget inden for sundhedsvæsenets område, og jeg forventer da, at staten også fortsat vil være spydspids for nye initiativer, men jeg tror, vi skal opbygge det i et regionalt system, sådan som regeringen foreslår med de fem sundhedsregioner.
Svend Auken (S), 1999-03-03:
Jeg vil også gerne kvittere for de anerkendende ord, der har været om det meget, meget store arbejde, som ikke bare medarbejdere i Miljøstyrelsen har udført, men også en lang række organisationer og uafhængige eksperter, der har deltaget i det udvalgsarbejde, der ligger bag lovforslaget, og også de mange, der har medvirket til at gøre vores beslutningsgrundlag så godt, som det er i dag, ved at de har deltaget i den omfattende høring, der har fundet sted.
Frank Aaen (EL), 2006-05-23:
Problemet er, at det jo altså i 2 år har ramt studerende, der er rejst til udlandet, og som umuligt kunne være klar over, at de ved at rejse til udlandet blev beskattet af deres SU og derfor kom hjem til en regning, de ikke havde en chance for at vide noget om, f.eks. en tilbagebetaling på 12.000 kr.
Connie Hedegaard (KF), 2009-05-11:
Grøn Vækst baner f.eks. vej for, at op til 80 pct. af husdyrgødningen, altså gyllen, bruges til energiproduktion, og vi afsætter 85 mio. kr. om året hvert af de næste 3 år til at fremme investeringer i biogasanlæg.
Morten Østergaard (RV), 2009-05-27:
Og når vi spørger til Det Konservative Folkepartis visioner for at afbureaukratisere, som jo altså ikke er meget forskellige fra det, regeringen lovede i valgkampen om en afbureaukratiseringsreform, så er det også lidt småt med de konkrete indspark til, hvor man starter, og hvad det er for nogle regler, man vil afskaffe.
Morten Homann (SF), 2002-04-12:
Derudover er det altså også tvivlsomt, om Told og Skat, som i forvejen har været igennem en meget, meget hård sparerunde i forbindelse med finansloven og har måttet nedlægge mange stillinger, uanset om de så får nogle måneder til at geare sig til det, faktisk vil være i stand til at løfte den her opgave på et niveau, hvor det ikke kommer til at gå ud over borgernes retssikkerhed, og hvor det ikke kommer til at gå ud over kvaliteten af vurderingerne.
Kim Behnke (FP), 1999-01-19:
Alene det forhold, at der er to amter, Frederiksborg Amt og Fyns Amt, som har en helt anden behandling af de her sager end resten af landet, vidner jo om, at der er brug for, at Folketinget udstikker nogle retningslinjer, frem for at det er Landsskatteretten, der skal lovgive, og det er jo det, der er tilfældet i øjeblikket.
Manu Sareen (RV), 2011-10-12:
Det ligger derfor regeringen meget på sinde at gøre noget ved det her problem, og jeg vil fortsætte den gode dialog med erhvervslivet, som den tidligere ligestillingsminister har sat i gang, bl.a. med initiativet »Operation Kædereaktion – Anbefalinger for flere kvinder i bestyrelser«.
Thorkild Simonsen (S), 1999-03-03:
jeg: Men når udlændingemyndighederne - og det er nu engang Udlændingestyrelsen og Flygtningenævnet - vurderer, at det ikke bliver tilfældet, må jeg gå ud fra, at de i høj grad overholder Genèvekonventionen. Hermed sluttede spørgsmålet.
Pia Olsen Dyhr (SF), 2021-03-02:
Danske psykologer oplever en eksplosiv stigning i coronarelateret angst, overlæger på de psykiatriske akutmodtagelser har råbt op, ventelisterne på psykologhjælp er tårnhøje, så lange, at der går 3 måneder, fra man får en henvisning med sin dødsangst, til hjælp, eller med en tiltagende depression, så man kan tale med nogen om det.
Lene Espersen (KF), 2008-04-21:
Som jeg redegjorde for under samrådet om kamphunde i Retsudvalget den 21. februar i år, har jeg i forlængelse af svaret på spørgsmål nr. 98 sendt et brev til Dyrenes Beskyttelse, Dansk Kennel Klub, Danmarks civile Hundeførerforening, rigspolitiet og Kommunernes Landsforening og anmodet disse parter om at komme med deres forslag til, hvordan vi kommer videre i denne sag.
Benny Engelbrecht (S), 2009-05-29:
Jeg vil gerne fuldstændig klokkeklart slå fast – der kunne nemlig være tvivl om det efter et samråd, vi havde i Fødevareudvalget med fødevareministeren – at Socialdemokraterne ønsker en fødevareportal, en portal, som fuldstændig entydigt giver information om kosttilskud.
Ole Glahn (RV), 2006-03-21:
Jeg sagde i min ordførertale, at det kunne jeg godt se at man kunne udmønte, men jeg synes, at vores minister skulle fortælle os bare lidt om, hvor de skærpede miljøkrav er, man som landmand skal opfylde, hvis man ønsker at udvide bedriften fra 750 til 950 dyreenheder.
Jørgen Arbo-Bæhr (EL), 2006-05-30:
Jeg vil stadig godt høre, om hr. Bent Bøgsted er enig i, at vi skal løse problemet, så folk kun mister deres ret til sygedagpenge, hvis de bliver raske eller får et andet forsørgelsesgrundlag f.eks. i form af førtidspension.
Rasmus Prehn (S), 2021-11-18:
Der sidder vores fremmeste eksperter – dem, der er specifikt uddannet til det her – som vurderer, hvordan vi griber det her an, og der har det altså været sådan, at sundhedsmyndighederne har vurderet, at den rigtige rækkefølge var at kigge på human sundhed først for at se, hvad risikoen var, og så vente med at tage det næste skridt, til risikoen var mindre.
Kristian Jensen (V), 2009-04-29:
Jeg glæder mig meget til, at Socialdemokratiet, Socialistisk Folkeparti og måske - og måske ikke - Enhedslisten og Det Radikale Venstre får mod og mandshjerte nok til at fremlægge deres fælles skattepolitik, så vi kan få en egentlig politisk diskussion.
Jakob Engel-Schmidt (M), 2023-04-20:
Det lovforslag, som vi behandler i dag, vedrører rammerne for tre vigtige søjler i det danske kulturliv, nemlig vores kunstneriske uddannelser, der dygtigt udvikler, uddanner og klargør fremtidens kunstnere til den verden, de møder, når de er færdige på akademierne og uddannelserne; vores nationalscene, Det Kongelige Teater, som sikrer, at vi kan opleve ypperlig scenekunst; og Statens Kunstfond, der støtter udviklingen af nyskabende idéer og kunstoplevelser af høj kvalitet.
Johanne Schmidt-Nielsen (EL), 2010-03-05:
Da man besluttede sig for at etablere professionshøjskolerne, var der mange, der var bekymrede for, om centraliseringen af de mellemlange uddannelser i nogle meget store institutioner, som professionshøjskolerne jo er, ville lægge pres på de små seminarier og på de små sygeplejeskoler i udkantsområderne.
Poul Erik Christensen (RV), 2005-11-18:
Egentlig burde lovforslaget have været sendt tilbage til ministeriet allerede ved første korrekturlæsning, men da det ikke er sket, burde vi alle sammen i dag kunne blive enige om, at lovforslaget er noget juks, som bliver jasket igennem, og det kan vi ikke være bekendt over for de folk, der fremover skal arbejde med lovforslaget.
Magni Arge (T), 2017-05-31:
Jeg mener, at Folketinget og regeringen skal gå sammen med Færøerne og Grønland og sætte som et ufravigeligt krav til f.eks. samarbejdet i Arktisk Råd, at er der nye medlemmer, der ønsker at indtræde i Arktisk Råd, enten som observatører eller som direkte medlemmer, skal de anerkende de arktiske folks ret til en bæredygtig udnyttelse af havets ressourcer, og de skal åbne deres markeder for de produkter, som man kan få ud af den bæredygtige udnyttelse af havet.
Connie Hedegaard (KF), 2007-02-22:
Det er så kun sket i relativt få tilfælde: Nogle få større udvalgsvarebutikker i København, Århus, Aalborg, Odense og enkelte dagligvarebutikker rundtom i landet har fået mulighed for at overskride grænsen på 3.000 m2, f.eks. hvor en eksisterende stor butik skulle omfattes af en ny plan.
Frank Aaen (EL), 2000-05-12:
Vi har for det første sagt, at vi gerne vil være åbne over for, at flere får mulighed, men for det andet skal vi som offentlig dansk sundhedsmyndighed, hvis vi sender mennesker ud i eksperimentel behandling og ved, at vi er en del af eksperimentet, have fuld indsigt i, hvad det er, vi sender folk ud i, inden vi gør det. Vi understreger bare, at det, der ligger i beslutningsforslaget, ikke er vidtgående nok i forhold til det ansvar, vi har, når vi sender folk ud i eksperimentel behandling.
Lissa Mathiasen (S), 1999-04-14:
Ser vi på den redegørelse, som professor, dr.jur. Finn Taksøe-Jensen fra Københavns Universitet har lavet til justitsministeren, og som vi alle sammen har fået i Retsudvalget på alm. del, bilag 744, ja, så fremgår det jo netop meget tydeligt, hvor mange store spørgsmål der ville blive berørt, hvis man går ind og ser generelt på arveloven.
Rune Lund (EL), 2015-08-26:
Men set i det lys, hvis jeg må tillade mig at lave en opsummering af det, som ministeren står og siger fra talerstolen, så er det vel noget i retning af, at ja, det er en ineffektiv ordning, den skaber ikke særlig mange jobs, men vi er kommet til at love det i en valgkamp, så derfor har vi tænkt os at gennemføre det.
Villum Christensen (LA), 2010-04-13:
Med de enorme offentlige tilskud til opsætning af vindmøller, vi har oplevet i de senere år, stiller vi os i modsætning til De Radikale ikke op i køen af politikere, der fuldstændig enøjet argumenterer for at klistre hele vores landskab til med vindmøller, heller ikke de statslige arealer.
Helle Thorning-Schmidt (S), 2014-12-16:
Og hr. Lars Løkke Rasmussen nægter at sige klart og tydeligt til os – ikke så meget til mig, for det betyder ikke så meget, men til den danske befolkning – at jeg har ret i, at med vores økonomiske politik har vi valgt at tilrettelægge den økonomiske politik, så vi har råd til, at den offentlige sektor kan vokse med rundt regnet 3 mia. kr. om året.
Lene Espersen (KF), 2002-03-14:
Ja, det er lige før, jeg kunne føle mig fristet til at gøre hr. Ole M. Nielsens ord til mine egne, når man ser på tidspunktet for debatten og på den efterfølgende dagsorden, der foreligger her i salen, for jeg er faktisk meget glad for den afsluttende tone i debatten, som Kristeligt Folkepartis ordfører faktisk lagde op til.
Frank Aaen (EL), 2011-03-23:
Men er vi ikke enige om, at når befolkningen i Bahrain går på gaden for at kræve demokratiske reformer og afsættelse af en diktator, nemlig kongen, så er det dybt forkasteligt, at en stat som Saudi-Arabien, der selv er bestialsk, som hr. Søren Espersen sagde, går ind og besætter Bahrain?
Brigitte Klintskov Jerkel (KF), 2019-10-25:
Det er bare en kommentar til det, og det er fint, at vi jo så får det afdækket i udvalgsbehandlingen, men det er i hvert fald, sådan som jeg læser det, og det er også det, jeg tænker var tanken bag det her, nemlig at det var vigtigt at have en frist på, hvornår den skulle være iværksat.
Ina Strøjer-Schmidt (SF), 2022-05-10:
Derfor er vi i SF overordnet tilfredse med ambitionerne og intentionerne i det her lovforslag, og vi er selvfølgelig også meget positive over for, at forslaget ser ud til at bidrage med et merprovenu 0,25 mia. kr. årligt og varigt efter tilbageløb og adfærd.
Birgitte Josefsen (V), 2008-05-08:
Når vi taler om takster på sygehusene, har vi jo Konkurrencestyrelsen til at overvåge taksterne, og i rapporten fra Konkurrencestyrelsen står der skrevet, at de offentlige sygehuse er sikret en finansiering på 98 pct. af DRG-taksten, og at det viser sig, at de private sygehuse i gennemsnit har et finansieringsgrundlag, der svarer til 95 pct. af DRG-taksten.
Johannes Poulsen (RV), 2005-03-31:
Hvis man forstærker de rabatter som følge af, at man ikke vil overtræde skattestopbestemmelsen, får det altså den indirekte virkning på området, at enten kommer den almene vandforsyning, som forsyner forbrugerne, til at betale mere, eller også bliver der færre midler til løsning af opgaven.
Troels Ravn (S), 2012-03-23:
Det skal dog også understreges, at der stadig vil være børn, som har behov for specialiserede tilbud uden for den lokale skole, og at denne gruppe børn også har krav på at blive inkluderet i et fællesskab, men for dem ligger inklusionen så netop i det specialiserede tilbud, jævnfør tanken om barnets bedste.
Jørn Dohrmann (DF), 2012-03-30:
Vi siger også rent ud, at vi har set, hvordan det foregår i Tyskland på forskellige øer, f.eks. nede ved Sild eller de øer, der er dernede omkring, og der kan man jo se, at tyskerne ikke lejer deres sommerhuse ud; de køber dem, og så er det selvfølgelig nogle ferieparadiser, som de værner om.
Alex Vanopslagh (LA), 2023-04-11:
Hvis man har en regering, der siger, at det i den her meget betændte sag måske er en god idé, at man inddrager Folketinget og har nogle forhandlinger om det og så siger, at man undersøger forløbet frem til, at overvågningen af Lars Findsen igangsættes, hvilket jo så ikke nødvendigvis griber ind i retssagen, hvorfor så ikke gå med til det?
Peter Hummelgaard (S), 2020-11-12:
Hr. Lars Boje Mathiesen har ret i, at vi har truffet en lang række beslutninger, som vedrører vandrende arbejdskraft, og man skal se det her som et tillæg til de beslutninger, for at det rent faktisk fungerer derude på mange af de virksomheder, som har mange vandrende arbejdstagere som en del af produktionen og virksomheden.
Jens Rohde (V), 2001-02-07:
Er ministeren uenig med sin afdelingschef i Finansministeriet, når denne ifølge Berlingske Tidende lørdag den 27. januar 2001 siger, at effektiviseringsgevinsten i den offentlige sektor på 1,2 pct., som er forudsat i regeringens plan »En holdbar fremtid - Danmark 2010«, helt klart skal ses i forhold til det offentlige forbrug?« Skriftlig begrundelse
Peder Hvelplund (EL), 2021-05-06:
Jeg synes tværtimod, at det er fantastisk, hvis så mange som muligt, som lever og bor her i Danmark, er fuldgyldige medlemmer af vores samfund, hvis de selv udtrykker et ønske om at få et statsborgerskab og gennemfører en proces, hvor de kan blive berettiget til det.